## *Pozvánka na spojenú vernisáž výstav:*

***MÁRIA PRECHOVSKÁ – Prvá dáma činohry SND* a *VILIAM ZÁBORSKÝ – Majster slova.***

**|Bratislava, 27. mája 2021 | - Pri príležitosti 100. výročia narodenia herečky Márie Prechovskej a pri príležitosti 101. výročia narodenia hereckého barda Viliama Záborského pripravil Divadelný ústav v spolupráci so Slovenským národným divadlom dve výstavy, ktoré po viac ako piatich mesiacoch zatvorených divadiel otvorí naživo – a to 2. júna 2021 o 17.00 hod. vo foyeri Činohry v Novej budove SND v Bratislave.**

Po niekoľkých mesiacoch, keď boli divadlá zatvorené a umelecký život v spoločnosti utíchol, je možné opäť navštíviť kultúrne inštitúcie. Divadelný ústav začiatkom júna otvorí spolu dve pripravované výstavy. „Je to priam neuveriteľné, po toľkých mesiacoch vkročiť do divadla a opäť ním žiť. O to príjemnejšie je otvoriť naše najnovšie výstavy v priestoroch Slovenského národného divadla. Mária Prechovská aj Viliam Záborský boli dlhé roky jeho pevnými súčasťami a tu začnú tieto nové výstavy žiť svoj putovný život,“ hovorí Vladislava Fekete, riaditeľka Divadelného ústavu.

**Vernisáž za prísnych bezpečnostných opatrení**

Priebeh spojenej vernisáže organizátori museli podriadiť platným epidemiologickým opatreniam. Počet osôb na nej je limitovaný, a tak je každý návštevník povinný dopredu nahlásiť svoju účasť – telefonicky alebo prostredníctvom e-mailu.

R. S. V. P.: Eva Fačková, eva.fackova@theatre.sk, +421 918 838 761

**O výstave *MÁRIA PRECHOVSKÁ – Prvá dáma činohry SND***

Kurátor: Karol Mišovic

Výstava vznikla pri príležitosti 100. výročia narodenia významnej osobnosti slovenského divadla, Márie Prechovskej. Mária Prechovská bola jednou z mála tuzemských umelcov a umelkýň, ktorých nevychovala žiadna slovenská divadelná škola ani ochotnícke javisko. Vo vojnových časoch, v roku 1942 odišla študovať herectvo do Viedne. Školu navštevovala len jeden akademický rok.

V roku 1945 po absolvovaní konkurzu nastúpila do činohry Slovenského národného divadla, kde jej herecký štýl vzbudil pozornosť – kolegov, kritikov i bežných divákov pútala nielen svojím noblesným šarmom, dokonalou rečovou kultúrou a melodickým hlasom, ale najmä prejavom, ktorý nepodliehal rudimentárnym ani sentimentálnym polohám a smeroval k emočnej vecnosti.

„Márii Prechovskej patria v slovenskom dramatickom umení mnohé prvenstvá a tým aj význačné postavenie v širokej galérii našich najosobitejších hereckých predstaviteľov, pre ktorých práca na javisku, v rozhlasovom štúdiu či pred kamerou nebola povolaním, ale priam poslaním.“

Karol Mišovic

**O výstave *VILIAM ZÁBORSKÝ – Majster slova***

Kurátorka: Martina Daubravová

Viliam Záborský sa výrazným spôsobom podieľal na profilovaní prvej slovenskej scény a patril medzi zakladateľov slovenského recitačného umenia. Jeho zvučný barytónový hlas a majstrovstvo v prezentácii diel štúrovcov či P. O. Hviezdoslava zostane asi navždy neprekonané.

K divadlu sa Viliam Záborský dostal práve vďaka recitácii. Jeho talent zaujal režiséra Jána Jamnického natoľko, že mu v roku 1940 ponúkol angažmán v Slovenskom národnom divadle. Záborského dikčne zaujímavý prednes, hlasová modulácia a fonickosť konvenovala s Jamnického javiskovou poetikou.

Herecké umenie Viliama Záborského sa rozvíjalo na rôznorodom, často i nesúrodom repertoári. Charakteristické znaky jeho herectva ako dôraz na hlas, dokonalá výslovnosť, krásny prednes, sošnosť gesta a pohybu boli prítomné vo všetkých jeho hereckých kreáciách. Interpretačné majstrovstvo a recitátorský talent uplatnil rovnako v rozhlasovom umení, v ktorom stvárnil viaceré veľké postavy a charaktery.

Účinkoval v 125 divadelných inscenáciách, v 25 filmoch, vo vyše 50 televíznych inscenáciách, daboval postavy asi v 50 zahraničných filmoch a nahovoril komentáre k mnohým dokumentárnym filmom či programom. Patrí tak medzi nezabudnuteľné legendy zakladateľskej hereckej generácie.

 Martina Daubravová

Viac informácií o výstavách sa dozviete na webovej stránke Divadelného ústavu.

**V prípade ďalších doplňujúcich otázok je vám k dispozícii:**

Mgr. Eva Fačková

PR Divadelného ústavu

Divadelný ústav, Jakubovo nám. 12, 813 57 Bratislava

Tel. +421 2 2048 7106

Mobil: +421 918 838 761

E-mail: eva.fackova@theatre.sk